Urmareste Modifică dimensiunea fontului: Play

Bucureşti, 1 feb /Agerpres/ - Dorina Rusu, membru al Consiliului Naţional al Audiovizualului (CNA), a cerut, la şedinţa de miercuri, demisia preşedintelui CNA, Laura Georgescu.



"Până acum, de doi ani de zile nu a mai condus (şedinţa - n.r.), mi s-a părut, mai ales în contextul ordonanţei date azi noapte de Guvern, mi s-a părut total nepotrivit ca dânsa, care este acuzată de abuz în serviciu, să conducă această şedinţă, ca atare i-am solicitat să nu o facă. (...) Eu consider că dânsa ar trebui să plece din fruntea instituţiei, mai ales că una dintre acuzaţiile care i se aduc este cea de abuz în serviciu în activitatea pe care şi-a desfăşurat-o în această instituţie", a declarat Rusu.



Un alt membru al CNA, Valentin Jucan, le-a propus colegilor săi să demisioneze.



"Laura Georgescu nu a dorit să supună la vot propunerea făcută de mine, aceea de a transfera conducerea şedinţei către Răsvan Popescu, cerându-mi temeiul legal. (...) Este halucinant, scandalos, fără precedent ce se întâmplă în CNA, acestea nu sunt nişte declaraţii politice pe care le fac, nu au legătură cu politica, ci exclusiv cu funcţionarea decentă a unei instituţii care din nou a ajuns, de această dată la mod declarativ şi oficial, pe mâna Laurei Georgescu, persoană urmărită penal care văd că a şi prins aripi de azi noapte, de când au intrat în vigoare noile ordonanţe, ea beneficiind în parte în cadrul procesului de acele ordonanţe. (...) CNA nu mai are nicio şansă să funcţioneze, eu le-am şi propus, de altfel, membrilor Consiliului să demisionăm cu toţii şi să lăsăm Parlamentul împreună cu societatea civilă, cine mai doreşte, să dezbată şi să numească nişte noi membri ai Consiliului. Evident că nici acest lucru nu s-a dorit", a menţionat Jucan.



El a spus că votul pe care l-a solicitat preşedintelui CNA i-a fost refuzat în mod abuziv.



"Nu am temei legal să supun la vot propunerea care s-a făcut, (...) nu există temei legal, când au temei legal le pun la vot solicitările", a declarat Laura Georgescu.



Monica Gubernat, membru al CNA, a atras atenţia că trebuie luată în considerare şi prezumţia de nevinovăţie.



Deoarece nu a fost supusă la vot propunerea privind preşedintele de şedinţă, Valentin Jucan, Dorina Rusu şi Florin Gabrea au părăsit reuniunea. Aceasta a putut continua, deoarece în sală rămăseseră opt membri ai CNA. AGERPRES/(A - autor: Iulia Carciog, editor: Claudia Stănescu)